Operatsioon Sulatina

**Operatsioon Sulatina** ehk **Operatsioon Valatud Tina** (heebrea keeles ‏מבצע עופרת יצוקה‎), ka **Gaza sõda**, oli Iisraeli Kaitsejõudude sõjaline operatsioon Ḩamāsi vastu Gaza tsoonis, mis kestis kolm nädalat 2008.–2009. aasta talvel.   

Operatsioon algas Iisraeli Õhujõudude õhurünnakuga 27. detsembril 2008, mida araabia pool nimetab **Musta laupäeva veresaunaks**. Rünnakut põhjendas Iisrael sellega, et Gaza tsoonist on Qasām- ja Katjuša-tüüpi rakettidega tulistatud Iisraeli linnu. Lisaks oli Iisraeli eesmärgiks takistada relvade importi Gaza tsooni. Palestiina vastas Iisraeli õhurünnakule uute rakettidega. Iisrael ründas politseijaoskondi, sõjalisi sihtmärke ja arvatavaid rakettide stardikohti tihedalt asustatud piirkondades nagu Gaza, Khān Yūnis ja Rafaḩ.

Iisraeli maavägede sissetung algas 3. jaanuaril. 5. jaanuaril hakkasid maaväed tegutsema Gaza linnapiirkondades. Operatsiooni viimasel nädalal (alates 12. jaanuarist) ründas Iisrael põhiliselt varem kahjustatud rajatisi ja Palestiina rakettide stardiplatvorme. Ḩamās intensiivistas oma rünnakut linnade vastu Lõuna-Iisraelis, näiteks kahjustades esimest korda konflikti jooksul linnu nagu Be'er-Sheva ja Ashdod. Rahvusvahelise kriitika ja suuremate kaotuste hirmu tõttu otsustasid Iisraeli juhid mitte liikuda sügavamale Gaza tsooni. Sõda lõppes 18. jaanuaril, kui Iisrael kehtestas ühepoolselt relvarahu. 12 tundi hiljem kuulutas Ḩamās välja nädalase relvarahu. Iisrael lõpetas vägede väljaviimise 21. jaanuaril.

Konfliktis hukkus 1166 kuni 1417 palestiinlast ja 13 iisraellast, kellest 4 hukkusid oma tules. Septembris 2009 leidis ÜRO raport, et nii Palestiina sõdurid kui ka Iisraeli kaitsejõud on süüdi sõjakuritegudes ja võimalikes inimsusvastastes kuritegudes ning soovitas tuua selle eest vastutavad isikud kohtu ette. Jaanuaris 2010 valmis Iisraeli raport, mis seadis ÜRO raporti järeldused kahtluse alla. 2011. aastal kirjutas ÜRO raporti valmistaja Richard Goldstone, et tema arvates ei rünnanud Iisrael Palestiina tsiviilisikuid tahtlikult. Raporti teised autorid ei aktsepteerinud Goldstone'i arvamust. 

Enamik ajakirjandust nimetab seda operatsiooni sõjaks. Operatsioon Sulatina on seitsmes sõjaline konflikt Gaza tsoonis Lähis-Ida konflikti raames. Seda alustanud õhurünnak on tõsiseim õhurünnak Lähis-Ida konfliktis 1967. aasta Kuuepäevasest sõjast saadik. Operatsiooni koodnimi on võetud Hajim Nahman Bialiki luuletusest "Hanuka jaoks".

Iisrael otsus kasutada valget fosforit sattus tugeva kriitika alla.

## Eellugu
### Taust
Gaza tsoon on umbes 40 km pikkune ning 8...15 km laiune ala, mis piirneb Iisraeli, Egiptuse ja Vahemerega ning moodustab koos Jordani Läänekaldaga Palestiina omavalitsusega ala. Kuni 1967. aastani haldas seda Egiptus. Kuuepäevases sõjas hõivas Gaza tsooni Iisrael. 

Aastal 2005 viis Iisrael läbi oma ühepoolse nn Sharoni plaani ning selle edasiarenduse, Ehud Olmerti väljatöötatud nn Olmerti plaani: Iisraeli Relvajõud väljusid Gaza tsooni ning sinna rajatud juudi asundused jäeti maha. Samal ajal eraldati Gaza tsoon Iisraeli territooriumist tõkketaraga (Gaza tsooni piiritara). Gaza tsooni ja Egiptuse piiri ületamine jäi võimalikuks ainult Rafaḩi piiripunkti kaudu. Iisraelis tööl käivatele Palestiina araablastele nähti ette piiripunktid. 

## Vaata ka
*Gaza tsoon#2008
*Operatsioon Kaitsesammas

## Välislingid
* Hamas kuulutas relvarahu Iisraeliga lõppenuks. Postimees, 18. detsember 2008
* Iisraeli õhujõud ründasid Gazat. Postimees, 27. detsember 2008
* Iisrael pommitas siseministeeriumi ja Gaza ülikooli. Postimees, 29. detsember 2008
* Iisrael hoogustas rünnakuid Gaza salatunnelitele. Postimees, 8. jaanuar 2009
* ÜRO võttis vastu Gaza resolutsiooni. Postimees, 9. jaanuar 2009
* Hamas lükkas Gaza resolutsiooni tagasi. Postimees, 9. jaanuar 2009
* Iisrael: Gazas on tapetud 550 äärmusrühmituste võitlejat. Postimees, 10. jaanuar 2009
* Hendrik Vosman. Iisraeli väitel on juudiriigi armee Gaza sõjas jõudnud lõpusirgele. Postimees, 12. jaanuar 2009
* Olmert: raketirünnakute jätkumise korral tabab Hamasi «raudne rusikas». Postimees, 12. jaanuar 2009
* Iisrael kaalub Gaza piirikoridori kontrolli alla võtmist. Postimees, 12. jaanuar 2009
* Evelyn Kaldoja. Iisraeli saadik: Gaza hukkunute arv on liialdus. Postimees, 13. jaanuar 2009
* Gaza linnas kestavad ägedad lahingud. Postimees, 13. jaanuar 2009
* Norra arstid: Iisrael katsetab Gazas relvi. Postimees, 13. jaanuar 2009
* Heli Veksler. Gazas purunevad unistused. Maaleht, 15. jaanuar 2009
* Sergei Stadnikov. Iisraeli sõjalise operatsiooni võimalikest tagajärgedest. Eesti Ekspress, 15. jaanuar 2009
* Europarlament nõuab püsivat relvarahu Lähis-Idas. Postimees, 15. jaanuar 2009
* Iisraeli õhulöök tappis Hamasi siseministri. Postimees, 15. jaanuar 2009
* ÜRO laager sai Gazas tabamusi. Postimees, 15. jaanuar 2009
* Iisrael uurib fosforpommide kasutamist Gazas. Postimehe veebiväljaanne, 21. jaanuar 2009